**De ce?**

*Dumitru Negrea*

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

De ce copacii ne dor?

De ce în curând o să ningă?

De ce iubirile mor?

Și focul cine o să-l stingă?

De ce trăim pentru azi?

De ce depărtare mai este?

De ce nu poți printre brazi

Pe mâine să-l vezi după creste?

De ce noi vrem să mai fim?

De ce ne încredem în vise?

De ce noi mai construim

Și n-avem speranțe ucise?

Copacii vor fi verzi din nou

Și chiar iubirea va renaște,

Reînviind acel ecou

Ce visele-n pășuni le paște.

Nu-i doar ciocnire de atomi

Și omul nu e o-ntâmplare,

Nici seva ce se urcă-n pomi,

Nici râurile-unite-n mare.